་དང་གཞན་དོན་བྱེད་ནུས་འགྱུར། ། རྡོ་རྗེ་སློབ་དཔོན་གྱི་ནི་དབང་། ། ཐུགས་རྗེའི་གཏེར་ཀྱི་བདག་ལ་སྩོལ། ། ཞེས་གསོལ་བ་བཏབ་པའི་ཚེ་དབང་ལྷས་རྡོ་དྲིལ་བསྣམས་ནས་དབང་བསྐུར་བར་བསམས་ཤིང་། སློབ་དཔོན་གྱིས་སློབ་མར་རྡོ་དྲིལ་གཏད་ལ། ཧཱུྃ་ལས་བྱུང་བའི་རྡོ་རྗེ་ཨོཾ་མ་ཧཱ་བཛྲ་ཧཱུྃ། ཞེས་གཡས་དང་། ཨཱཿལས་བྱུང་བའི་དྲིལ་བུ་ཨོཾ་བཛྲ་གྷཱཎྜེ་ཧོཿཞེས་གཡོན་ཏུ་གཏད། སློབ་མས་འཁྱུད་རྒྱ་བྱས་ལ། སློབ་དཔོན་གྱིས། ཤེས་རབ་བཅུ་དྲུག་ལོན་པ་ལ། ། ལག་པ་དག་གིས་ཡང་དག་འཁྱུད། ། རྡོ་རྗེ་དྲིལ་བུ་མཉམ་སྦྱོར་བ། ། སློབ་དཔོན་གྱི་ནི་དབང་དུ་འདོད། ། ཅེས་དང་། རྡོ་རྗེ་ཆེ་དང་དྲིལ་བུ་ཆེ། ། ཟུངས་ཤིག་རྡོ་རྗེར་བྱིན་གྱིས་རློབས། ། དེ་རིང་རྡོ་རྗེ་སློབ་དཔོན་གྱུར། ། སློབ་མ་བསྡུ་བ་ཉིད་དུ་གྱིས། ། ཞེས་དབང་བསྐུར། དེའི་ཚེ་སློབ་མས་བདེ་བ་ཆེན་པོ་ཕུན་སུམ་ཚོགས་པ་སྐྱེས། ཆུ་ལྷག་མ་ལས་སློབ་མ་ལྷར་གསལ་བའི་དཔྲལ་བར་མི་བསྐྱོད་པ། རྣ་ལྟག་གཡས་སུ་རིན་འབྱུང་། ལྟག་པར་འོད་དཔག་མེད། རྣ་ལྟག་གཡོན་ཏུ་དོན་གྲུབ། སྤྱི་བོར་རྣམ་སྣང་། བདེ་དགྱེས་གསང་གསུམ་ལ་ལོངས་སྐུའི་ཆ་ལུགས་ཅན་རང་འདྲའི་ཡུམ་དང་སྦྱོར་བ། དུས་འཁོར་ལ་སྤྲུལ་སྐུའི་ཆ་ལུགས་ཅན་གྱིས་དབུ་བརྒྱན། དབང་ལྷ་རྣམས་ཡེ་ཤེས་སེམས་དཔའི་ངོ་བོར་སློབ་མ་ལ་བསྟིམ། ཉེར་སྤྱོད་ལྔས་མཆོད། སྔགས་གཏད་པ་ནི། སློབ་དཔོན་ལྷར་གསལ་བའི་ཐུགས་ཀའི་སྔགས་ཕྲེང་ལས། སྔགས་ཕྲེང་མར་མེ་གཉིས་ཆད་ཀྱི་ཚུལ་དུ་ཞལ་ནས་ཐོན། སློབ་མ་ལྷར་གསལ་བའི་རྣ་བ་གཡས་པ་ནས་ཞུགས། སྙིང་གར་འཁོར་བར་བསམས་ལ་སློབ་མས། བཅོམ་ལྡན་བདག་གིས་གཟུང་ལགས་ཀྱི། ། བདག་ལ་ཉེ་བར་མཛད་དུ་གསོལ། ། ཞེས་དང་། ལྷའི་སྔགས་རྣམས་ལན་གསུམ་བཟླ་བར་བྱའོ། ། དེ་ལྟར་དབང་བསྐུར་བས་ཁྱོད་ཀྱིས་ཕྱི་མཚན་བཅས་ཀྱི་དཀྱིལ་འཁོར་དུ་ཞུགས་ཤིང་མཐོང་། བུམ་པའི་དབང་ཐོབ། ཐུན་མོང་བ་ལུས་ཀྱིས་གཙོར་བསགས་པའི་ལས་གསུམ་གྱི་དྲི་མ་སྔར་བསགས་པ་སྦྱངས་ཞིང་ཕྱི་མ་སྡོམ། ཐུན་མོང་མ་ཡིན་པ་ལུས་ཐ་མལ་དུ་འཛིན་པའི་དྲི་མ་འཁྲུད། སྤྲུལ་སྐུའི་ནུས་པ་ཁྱད་པར་ཅན་འཇོག། ལམ་བསྐྱེད་པའི་རིམ་པ་བསྒོམ་པ་ལ་དབང་། འབྲས་བུ་སྐུ་རྡོ་རྗེ་མངོན་ཏུ་གྱུར་པའི་སྐལ་ལྡན་དུ་བྱས་སོ། ། ཞེས་གོ་བ་བསྐྱེད། མཎྜལ་དབུལ། གསང་དབང་གི་དོན་དུ་མཎྜལ་དབུལ། སློབ་མས། ཁྱོད་ཀྱི་ཞབས་ཀྱི་བཀའ་དྲིན་གྱིས། ། བདག་གིས་བླ་མེད་བྱ་བ་ཐོབ། ། དེ་ཕྱིར་གསང་བའི་དབང་གིས་ནི། ། མགོན་པོས་རྗེས་སུ་གཟུང་བར་མཛོད། ། ཅེས་གསུམ་གྱིས་གསོལ་བ་བཏབ། མིག་དར་བཅིང་། བླ་མ་ལྷན་སྐྱེས་གང་ཡིན་ཡབ་དང་། རིག་མ་ཡུམ་དང་། མཁའ་གསང་བྱིན་རླབས་རྣམས་སྒྲུབ་ཐབས་ལྟར་གསལ་གདབ། སྙོམས་འཇུག་གིས་རང་གི་ཐུགས་ཀའི་ས་བོན་གྱི་འོད་ཀྱིས་དེ་བཞིན་གཤེགས་པ་ཡབ་ཡུམ་སྙོམས་འཇུག་མཛད་པ་བཀུག། བདག་གི་ཞལ་དུ་བཅུག་པ་ཆགས་པ་ཆེན་པོས་ཞུ་བ་དྷཱུ་ཏཱི་ནས་བརྒྱུད། མཁའ་གསང་དུ་བབས་པ་རང་གི་བྱང་སེམས་དང་འདྲེས་པ་དེ་བཞིན་གཤེགས་པ་ཐམས་ཅད་ཞུ་བའི་ངོ་བོར་གྱུར་པའི་བདུད་རྩི་མཁའ་གསང་དུ་བབས་པ། སློབ་མ་རབ་ཀྱིས་མཁའ་གསང་ནས་ལྕེས་བླང་། འབྲིང་ལ་སློབ་དཔོན་གྱིས་མཐེབ་སྲིན་གྱིས་བླངས་པ་སློབ་མའི་ལྕེར་བཞག། ཐ་མ་ལ་ཐོད་པའི་བདུད་རྩི་དང་བསྲེས་པ་ཁར་སྦྱིན་དགོས་ལ། འདིའི་རབ་འབྲིང་ནི་སློབ་མ་རྟོག་པ་འཇོམས་པ་རབ་སོགས་སོ། ། དེའི་ཚེ་བླ་མས། འདས་པའི་རྡོ་རྗེ་འཆང་སོགས་ཀྱིས། ། ཇི་ལྟར་སངས་རྒྱས་སྲས་དབང་བསྐུར། ། བྱང་ཆུབ་སེམས་ནི་བཟང་པོ་ཡིས། ། དེ་ལྟར་བུ་ཁྱོད་དབང་བསྐུར་བགྱི། ། ཞེས་བརྗོད་ཅིང་སྦྱིན། སློབ་མས་མྱང་ཞིང་ཨ་ཧོ་མ་ཧཱ་སུ་ཁཾ་ཧོཿཞེས་བརྗོད། མིག་དར་བསལ། དེ་ལྟར་དབང་བསྐུར་བས་ཁྱོད་ཀྱིས་གསང་བ་བྷ་གའི་དཀྱིལ་འཁོར་དུ་ཞུགས་ཤིང་མཐོང་། གསང་བའི་དབང་ཐོབ། ཐུན་མོང་བ་ངག་གི་ལས་བཞིའི་དྲི་མ་སྔར་བསགས་པ་སྦྱངས་ཞིང་ཕྱི་མ་སྡོམ། ཐུན་མོང་མ་ཡིན་པ་ལས་རླུང་གི་དྲི་མ་འཁྲུད། ལོངས་སྤྱོད་རྫོགས་སྐུའི་ནུས་པ་ཁྱད་པར་ཅན་འཇོག། ལམ་བདག་བྱིན་རླབས་ཀྱི་རིམ་པ་བསྒོམ་པ་ལ་དབང་། འབྲས་བུ་གསུང་རྡོ་རྗེ་འགྲུབ་པའི་སྐལ་ལྡན་དུ་བྱས་སོ། ། ཞེས་རྟོགས་པ་བརྗོད། མཎྜལ་དབུལ། ཤེར་དབང་གི་དོན་ཏུ་མཎྜལ་དབུལ། སློབ་མས། བཅོམ་ལྡན་ཞི་བ་ཆེན་པོ་ཀྱེ། ། རྡོ་རྗེ་རྣལ་འབྱོར་གཅིག་བཞེད་པ། ། མི་ཕྱེད་ཕྱག་རྒྱ་སྒྲུབ་པ་པོ། ། རྡོ་རྗེ་སྦྱོར་ལས་ཡང་དག་བྱུང་། ། ཇི་ལྟར་ཁྱོད་ནི་བདག་ཉིད་ཆེ། ། མངའ་བདག་བདག་ལའང་དེ་ལྟར་མཛོད། ། འཁོར་བ་འདམ་གྱི་ཚོགས་ནང་དུ། ། བྱིང་བ་སྐྱབས་མེད་བདག་ལ་སྐྱོབས། ། གསུམ་གྱིས་གསོལ་བ་གདབ། གདོང་བཅིངས་ལ། སློབ་དཔོན་གྱིས་རིག་མ་མཚན་ལྡན་གྱི་ལག་གཡོན་པ་ནས་བཟུང་བ་སློབ་མའི་གཡས་སུ་གཏད་ལ། གཟུངས་མ་ཡིད་འོང་འདི་ཁྱོད་ཀྱིས། ། བསྟེན་བྱར་སངས་རྒྱས་རྣམས་ཀྱིས་བརྟགས། ། འཁོར་ལོ་རིམ་པའི་སྦྱོར་བ་ཡིས། ། བདེ་བ་དམ་པ་མྱང་བར་གྱིས། ། རྡོ་རྗེ་སྐྱིལ་ཀྲུང་གིས་སེམས་ནི། ། ནོར་བུའི་ནང་དུ་ཆུད་པར་བལྟ། ། གང་དུ་སྐྱེས་གྱུར་ཡེ་ཤེས་ཀྱི། ། ཡེ་ཤེས་དེ་ནི་ངོ་བོར་དམིགས། ། ཞེས་གཏད་ཅིང་། སློབ་མ་ལྷན་སྐྱེས་གང་ཡིན་ཡབ་དང་། རིག་མ་ཡུམ། མཁའ་གསང་བྱིན་རླབས་རྣམས་སྒྲུབ་ཐབས་ལྟར་བྱས་རྗེས། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཎ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་སྙོམས་འཇུག་བསྲུབ་པ་དང་བསྲུབ་པའི་སྦྱོར་བས་བྱང་སེམས་སྨིན་མཚམས་ནས་མགྲིན་པར་བབས་པ་དགའ་བ། སྙིང་གར་མཆོག་དགའ། ལྟེ་བར་ཁྱད་པར་གྱི་དགའ་བ། ནོར་བུར་ལྷན་སྐྱེས་དང་། དེའི་ཚེ་སློབ་མ་ལྷར་གསལ་བའི་སྙིང་གའི་ས་བོན་གྱི་འོད་ཀྱིས་དེ་བཞིན་གཤེགས་པ་ཡབ་ཡུམ་རྣམས་བཀུག་པ་ཁ་ནས་ཞུགས་པས་ལུས་བྱིན་གྱིས་བརླབས་ཤིང་བླ་མས་ཀྱང་རྒྱལ་བ་ཡབ་ཡུམ་སྤྱན་དྲངས་པ་རྣམས་སློབ་མ་ཡབ་ཡུམ་གྱི་ལུས་ལ་བཅུག་པ་དང་རོ་གཅིག་པར་གྱུར་པར་བསམ། དེའི་ཚེ་སློབ་མས་ནུས་པ་ཇི་ལྟ་བར་བཟུང་ལ་མ་ཟིན་ན་དལ་བུས་བཏང་ལ་ཆུ་སྐྱེས་ནས་ལྕེས་བླངས་ཏེ་དེ་ཁོ་ན་ཉིད་ཀྱི་བསམ་པས་དམ་ཚིག་གི་ངོ་བོ་བྱང་སེམས་བཏུང་བར་བྱའོ། ། དེ་ནས་མིག་དར་བསལ། དེ་ལྟར་དབང་བསྐུར་བས་ཁྱོད་ཀྱིས་ཀུན་རྫོབ་བྱང་སེམས་ཀྱི་དཀྱིལ་འཁོར་དུ་ཞུགས་ཤིང་མཐོང་། ཤེས་རབ་ཡེ་ཤེས་ཀྱི་དབང་ཐོབ། ཐུན་མོང་བ་ཡིད་ཀྱི་ལས་གསུམ་གྱི་དྲི་མ་སྔར་བསགས་པ་སྦྱངས་ཞིང་ཕྱི་མ་སྡོམ། ཐུན་མོང་མ་ཡིན་པ་གཟུང་འཛིན་གྱི་རྣམ་རྟོག་རགས་པའི་དྲི་མ་འཁྲུད། ཆོས་ཀྱི་སྐུའི་ནུས་པ་ཁྱད་པར་ཅན་འཇོག། ལམ་དཀྱིལ་འཁོར་གྱི་འཁོར་ལོ་བསྒོམ་པ་ལ་དབང་། འབྲས་བུ་ཐུགས་རྡོ་རྗེ་འགྲུབ་པའི་སྐལ་ལྡན་དུ་བྱས་སོ། ། ཞེས་གོ་བ་བསྐྱེད། མཎྜལ་དབུལ། དབང་བཞི་པའི་དོན་ཏུ་མཎྜལ་ཕུལ་ལ། སློབ་མས། བདག་ཉིད་ཆེ་ཁྱོད་བཀའ་དྲིན་གྱིས། ། གཙོ་བོ་དབང་བསྐུར་རྣམ་གསུམ་ཐོབ། ། དེ་རིང་རིན་ཆེན་བཞི་པ་ཡང་། ། བཀའ་དྲིན་གྱིས་ནི་བསྐྱབ་ཏུ་གསོལ། ། གསུམ་གྱིས་གསོལ་བ་གདབ། མིག་དར་གཡོགས་སམ་མི་གཡོགས་གང་བདེ་བྱ། བླ་མས། ཤེས་རབ་ཡེ་ཤེས་དེ་ཉིད་རྒྱུར་གྱུར་པའི་བྱང་ཆུབ་སེམས་བསྒོམས་པས་རབ་ཏུ་འཕེལ་བཞིན་པ། སྒྲིབ་པ་མེད་པ་ཉིད་དུ་གྱུར་པའི་དེ་ཁོ་ན་ཉིད་ཆོས་ཐམས་ཅད་བསམ་གྱིས་མི་ཁྱབ་པ་ཉིད་ཀྱི་རང་བཞིན། ཡན་ལག་བདུན་དང་ལྡན་པའི་ཕྱག་རྒྱ་ཆེན་པོའི་བདག་ཉིད་རྡོ་རྗེ་ཆེན་པོའི་རང་བཞིན་ཅན་དེ་ཉིད་དབང་བཞི་པའི་ཡེ་ཤེས་ཡིན་ལ། དེ་ཡང་དབང་གསུམ་པས་ངོ་སྤྲད་པའི་དཔེའི་ལྷན་སྐྱེས་ཤེས་རབ་ཡེ་ཤེས་དེ་ཉིད་དོན་གྱི་ལྷན་སྐྱེས་ཀྱི་འབྲས་བུའི་རྒྱུ་ལྟ་བུ་ཡིན་ལ། དེ་ལྟ་བུའི་བྱང་ཆུབ་ཀྱི་སེམས་དེ་ནི་བསྒོམ་པ་སྟེ་གོམས་པར་བྱས་པས་གོང་ནས་གོང་དུ་རབ་ཏུ་འཕེལ་བཞིན་པ། ལས་སྒྲིབ་ཐམས་ཅད་ཟག་པ་མེད་པ་ཉིད་དུ་གྱུར་པའི་དེ་ཁོ་ན་ཉིད་ཆོས་ཐམས་ཅད་བསམ་གྱིས་མི་ཁྱབ་པའི་རང་བཞིན་འོད་གསལ་ཆོས་ཀྱི་སྐུ་དང་། ཡན་ལག་བདུན་དང་ལྡན་པའི་ལྷའི་སྐུ་ཕྱག་རྒྱ་ཆེན་པོའི་ངོ་བོ་ལོངས་སྤྱོད་རྫོགས་པའི་སྐུའི་བདག་ཉིད་དབྱེར་མེད་པའི་ཟུང་འཇུག་རྡོ་རྗེ་འཆང་ཆེན་པོའི་རང་བཞིན་ཅན་གང་ཡིན་པ་དེ་ནི་དབང་བཞི་པའི་ངོ་བོ་ཡིན་པས་རྟོགས་པར་བྱོས་ཤིག། ཅེས་བརྗོད། སྤྲོ་ན་དཔེའི་སྒོ་ནས། ཡེ་ཤེས་འདི་ནི་ཆེས་ཕྲ་ཞིང་། ། རྡོ་རྗེ་ནམ་མཁའི་དཀྱིལ་ལྟ་བུ། ། རྡུལ་བྲལ་ཐར་སྦྱིན་ཞི་བ་ཉིད། ། ཁྱོད་རང་ཡང་ནི་དེ་ཡི་ཕ། ། ཞེས་དང་། དེའི་དོན་རྒྱས་པར་བརྗོད། མིག་དར་བསལ། དེ་ལྟར་དབང་བསྐུར་བས་ཁྱོད་ཀྱིས་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་ཞུགས་ཤིང་མཐོང་། དབང་བཞི་པ་ཚིག་དབང་རིན་པོ་ཆེ་ཐོབ། ཐུན་མོང་བ་སྒོ་གསུམ་གའི་དྲི་མ་ཕྲ་མོ་བག་ཆགས་དང་བཅས་པ་སྔར་བསགས་པ་སྦྱངས་ཞིང་ཕྱི་མ་སྡོམ། ཐུན་མོང་མ་ཡིན་པ་ཡེ་ཤེས་ཀྱི་དྲི་མ་གཟུང་འཛིན་གྱི་རྣམ་རྟོག་ཕྲ་མོ་རྣམས་འཁྲུད། ངོ་བོ་ཉིད་སྐུ་བདེ་བ་ཆེན་པོའི་ནུས་པ་ཁྱད་པར་ཅན་འཇོག། ལམ་ཕྱག་རྒྱ་ཆེན་པོ་ཟུང་འཇུག་གི་རྣལ་འབྱོར་བསྒོམ་པ་ལ་དབང་། འབྲས་བུ་རྡོ་རྗེ་གསུམ་རོ་མཉམ་པའི་ཡེ་ཤེས་རྡོ་རྗེ་འགྲུབ་པའི་སྐལ་ལྡན་དུ་བྱས་སོ། ། ཞེས་གོ་བ་བསྐྱེད། དམ་ཚིག་བསྲུང་བའི་སེམས་ཀྱིས། སློབ་མས། གཙོ་བོས་ཇི་ལྟར་སོགས་གསུམ་བརྗོད། གཏང་རག་གི་མཎྜལ་དབུལ་ལོ། ། ཚོགས་ཀྱི་མཆོད་པ་བྱ་བར་སྤྲོ་ན། མ་ད་ན་ལ་སོགས་པ་ཤེས་རབ་ཀྱི་རྫས་རྣམས་གཡོན་དང་། ཤ་ཟན་ལ་སོགས་པའི་ཐབས་ཀྱི་རྫས་རྣམས་གཡས་དང་། ཁུར་བ་སོགས་གཡོས་སྦྱར་གྱི་རྫས་རྣམས་དབུས་སུ་བཞག་པར་ནང་མཆོད་བྲན་ནས། སྒྲུབ་ཐབས་ཀྱི་ནང་མཆོད་ལྟར་བྱིན་གྱིས་བརླབས་ལ། ཤ་ཟན་སོགས་ཚོགས་རྫས་རྣམས་ཀྱི་ཕུད་ནས་ཅུང་ཟད་རེ་བྲིས་སྐུ་སོགས་ཀྱི་དྲུང་དུ་ཕུལ། མ་ད་ན་སོགས་སྦྲན་ལ། གཟུགས་སྒྲ་དྲི་རོ་རེག་ལ་སོགས། ། དགྱེས་པ་མཆོག་གི་མཆོད་པ་འདི། ། དཔལ་ལྡན་རྩ་བའི་བླ་མ་ལ། ། བརྒྱུད་པའི་ཚོགས་ཀྱིས་བསྐོར་བ་དང་། ། ཡི་དམ་སོ་སོར་བྱེད་ན་ཡི་དམ་གསང་བ་འདུས་པ་ལ་སོགས་ཕྲལ་ལ་བྱའོ། ། ལྷན་སྐྱེས་རྣམ་བཞི་ལ། ། དཔའ་བོ་མཁའ་འགྲོའི་ཚོགས་ཀྱིས་བསྐོར། ། ཆོས་སྐྱོང་མ་མགོན་ལྕམ་དྲལ་ལ། ། བསྟན་སྲུང་རྒྱ་མཚོས་བསྐོར་བ་ལ། ། ཚོགས་དང་གཏོར་མ་རྒྱ་ཆེན་འདི། ། གཉིས་མེད་ངང་དུ་འབུལ་ལགས་ན། ། བླང་དོར་མེད་པར་བཞེས་སུ་གསོལ། ། ཨ་ལ་ལ་སྟེ་དགྱེས་པར་རོལ། ། ཨོཾ་གུ་རུ་དེ་ཝ་ཌཱ་ཀི་ནི་དྷརྨ་པཱ་ལ་ས་པ་རི་ཝཱ་ར་ག་ཎ་ཙཀྲ་པཱུ་ཛ་ཁཱ་ཧི། ། ཞེས་དབུལ། ལས་ཀྱི་རྡོ་རྗེས་ལག་གཡས་མ་ད་ནའི་སྣོད་ཐོགས། གཡོན་པ་ད་ན་གསུམ་པའི་རྒྱ་བསྟན་ལ། གཟིགས་ཤིག་མཛེས་ལྡན་དམ་པའི་ཆོས། ། འདི་ལ་ཐེ་ཚོམ་བྱ་མི་རུང་། ། བྲམ་ཟེ་ཁྱི་ཕག་གདོལ་པར་བཅས། ། ལྷན་ཅིག་མཉམ་པའི་དབྱིངས་སུ་རོལ། ། ཅེས་སློབ་དཔོན་ལ་དྲངས་ཤིང་། སློབ་དཔོན་གྱིས་རྣམ་ལྔ་འདོད་ཀོར་གྱིས། བདེ་གཤེགས་ཆོས་ལ་རིན་ཐང་མེད། ། འདོད་ཆགས་ལ་སོགས་དྲི་མ་བྲལ། ། གཟུང་དང་འཛིན་པ་རྣམ་སྤངས་པ། ། དེ་བཞིན་ཉིད་ལ་བདག་འདུད་དོ། ། ཞེས་བླང་། དེ་ནས་མཆེད་ལྕམ་རྣམས་ལ་དྲང་ཞིང་བག་དང་ལྡན་པས་ལོངས་སྤྱད། དམ་ཚིག་གཅིག་པ་ཁོ་ནའི་ལྷག་མ་རྣམས་བསྡུས་ལ། སློབ་དཔོན་གྱིས་འབར་བའི་ཕྱག་རྒྱ་ཁའི་ཐད་དུ་བརྐྱངས་པའི་དབུས་ནས་སུ་རའི་ཁ་ཕྲུ་བཏབ་ལ། ཨ་ཀཱ་རོ་བདུན་དང་། ཨོཾ་ཨུཙྪིཥྚ་པ་ཏི་སརྦ་བྷཱུ་ཏ་བྷཀྵ་སྭཱ་ཧཱ། ཞེས་གཙང་སར་དོར། བུམ་མདུན་གྱི་ལྷ་ལ་མཆོད་ཅིང་བསྟོད་ནས། གང་ཡང་བདག་བློ་རྨོངས་གྱུར་པས། ། ལེགས་བྱས་འདི་ལ་ཉེས་གྱུར་གང་། ། གང་ཕྱིར་ལུས་ཅན་སྐྱབས་གྱུར་པ། ། མགོན་པོས་དེ་ཀུན་བཟོད་པར་མཛོད། ། ཅེས་དང་། ཧེ་རུ་ཀའི་ཡིག་བརྒྱས་བསྐང་། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། ། ཇི་ལྟའི་རྗེས་མཐུན་དངོས་གྲུབ་སྩོལ། ། སངས་རྒྱས་ཡུལ་དུ་གཤེགས་ནས་ཀྱང་། ། སླར་ཡང་འབྱོན་པར་མཛད་དུ་གསོལ། ། བཛྲ་མུཿས་མདུན་བསྐྱེད་དང་བུམ་བསྐྱེད་ཀྱི་ཡེ་ཤེས་པ་རྣམས་རང་བཞིན་གྱི་གནས་སུ་གཤེགས། དམ་ཚིག་པ་རྣམས་རང་ཉིད་ལ་ཐིམ་པར་གྱུར་པར་བསམ། ཕུན་སུམ་ཚོགས་པ་མངའ་བ་གསེར་གྱི་སོགས་ཀྱིས་ཤིས་པ་བརྗོད་ཅིང་། སྨོན་ལམ་གྱིས་རྒྱས་གདབ། ལས་ཀྱི་རྗེས་མི་མངོན་པར་བྱའོ། ། དཀྱིལ་ཆོག་འདི་ཁོ་བོས་བགྱིས་པའི་བླ་མེད་རྡོ་རྗེ་ཐེག་པའི་དཀྱིལ་འཁོར་བདུན་གྱི་སྒྲུབ་ཐབས་ཀྱི་དབང་ལ་ཡང་སྦྱར་བར་རུང་ངོ་། ། ཞེས་པའང་གསང་ཆེན་རྡོ་རྗེ་ཐེག་པའི་དཀྱིལ་འཁོར་གྱི་ཆོ་ག་སྤྲོས་པ་ཆེར་གསུངས་པ་རྣམས་དེང་སང་གི་རྡོ་རྗེ་སློབ་དཔོན་ཏུ་རློམ་པ་རྣམས་ཀྱི་བློ་མཚོར་མ་སྤོབས་པས་གཟུ་ལུམ་དང་རས་གཅོད་ཁོ་ནར་འདུག་པས། འདིར་བློ་དམན་གྱི་སློབ་དཔོན་དང་སློབ་མ་རྣམས་འཇུག་པ་བདེ་བར་སྙིང་པོ་རྣམས་བསྡུས་ནས་བྱིན་རླབས་ཀྱི་ཚུལ་དུ་བསྐུར་བའི་ཆོ་ག་འདི་ཡང་འབྲི་ཁུང་པ་གསང་བ་སྔགས་ཀྱི་རྡོ་རྗེ་འཛིན་པ་སྔགས་འཆང་ཆོས་ཀྱི་གྲགས་པ་ཕྲིན་ལས་རྣམ་པར་རྒྱལ་བའི་སྡེས་ལྕགས་ལུག་ཟླ་བ་བཅུ་བའི་དཀར་ཆའི་རྫོགས་པ་དང་པོ་ལ་དཔལ་འབྲི་གུང་གི་གདན་ས་ཆེན་པོར་སྦྱར་བ་རེ་ཞིག་རྫོགས་པ་སྟེ་ཡི་གེ་པ་ནི་འབངས་ཀྱི་ཐ་ཤལ་མངའ་རིས་ལྷ་མོ་དཀོན་མཆོག་ལྷུན་གྲུབ་བོ། ། ། །སརྦ་དཱ་མངྒ་ལཾ། ཤུ་བྷ྄མ། ། །
ཡིག་རྒྱག་པ། འབང་དགའ། སྦྲགས་བསྡུར་པ། འབང་དགའ། ཞུ་བཙུད་པ་ཨོ་རྒྱན་ཚེ་རིང་།

བསྒྲུ་ཐབས་ཀུན་བཏུས།